钦定古今图书集成/明伦汇编/闺媛典/第142卷 > 岳昙继妻武氏
## 钦定古今图书集成/明伦汇编/闺媛典/第142卷 > 岳昙继妻武氏

按《寿阳县志》：“武氏，榆次人。父立，母巩氏。氏生而柔懿
庄静，言动一遵矩度，父母特钟爱之。时有处士岳昙
者丧偶，闻其贤，往聘焉，遂归之。入门克谨妇道，处宗
族，待妯娌，下至臧获恩义，罔不周洽。佐夫起家，赀产
甲一邑，每恨舅姑背弃之早，凡岁时祭祀，必躬必亲，
尽哀而后已。正统庚申，岁大祲，民无生意，处士入谋”
于室，氏曰：“吾闻多财贵好施，否则守钱奴耳。矧今明
诏涣颁，容可后耶？”处士遂欣然出粟二千石输官，民
赖全活者甚多。事闻，朝廷赐敕奖谕，劳以羊酒蠲徭
役，立石旌为义民，乡人荣之。甲子，处士没，氏毁形哀
恸，绝而复苏，殆无意于人世。于时子崇甫七龄，人皆
指而劝曰：“岳氏一脉在此孤耳，可轻生耶？”氏韪其言，
敛棺葬祭，悉如礼。遣崇入邑庠，攻举子业，常夜治丝
枲，坐其傍，诲之曰：“尔若砥砺志行，能亢厥宗，则尔父
即不死，我死亦无憾。”崇泣受命，领成化乙酉乡荐。氏
缟衣素食，始终不渝。有司上其事，弘治初，诏旌其门。